CELEX: 32020R0958
Language: lt
Date: 2020-06-26 00:00:00
Title: Komisijos įgyvendinimo reglamentas (ES) 2020/958 2020 m. birželio 26 d. dėl tam tikrų prekių klasifikavimo Kombinuotojoje nomenklatūroje

3.7.2020   
               
               
                  LT
               
               
                  Europos Sąjungos oficialusis leidinys
               
               
                  L 211/7
               
            
         KOMISIJOS ĮGYVENDINIMO REGLAMENTAS (ES) 2020/958
         2020 m. birželio 26 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 26 d.
            
               
                  Komisijos vardu
               
               
                  Pirmininkės pavedimu
               
               Philip KERMODE
               
                  Laikinai einantis generalinio direktoriaus pareigas
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikavimas (KN kodas)
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Maždaug 21 cm × 21 cm × 8 cm matmenų gaminys (vadinamoji pateikimo dėžutė), pagamintas iš dekoratyviniu popieriumi padengto kartono, skirtas prekėms eksponuoti. Gaminio viduje yra plono plastiko įdėklas, kurio forma pritaikyta keliems kosmetikos gaminiams laikyti. Gaminio dangtelyje yra permatomas plastikinis langelis, skirtas kosmetikos gaminiams eksponuoti.
                        Žr. paveikslą  (*1).
                     
                     
                        4819 50 00 
                     
                     
                        Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis ir KN kodus 4819 ir 4819 50 00  atitinkančiais prekių aprašymais.
                        Gaminys nelaikytinas talpyklomis, panašiomis į butelių dėklus ar papuošalų dėžutes, ir jam nepriskirtinas KN kodas 4202 99 00 , nes dėl savo konstrukcijos (visų pirma nepakankamo tvirtumo) jis nėra tinkamas ilgalaikiam naudojimui (taip pat žr. Suderintos sistemos (SS) paaiškinimų 4202 pozicijos paaiškinimų septintą pastraipą, kurioje aprašytos į papuošalų dėžutes panašių talpyklų su dangteliais objektyvios charakteristikos.) Kelis kartus išėmus ir vėl įdėjus kosmetikos gaminius plono plastiko įdėklas praranda formą ir įtrūksta arba sulūžta.
                        Gaminys yra skirtas kosmetikos gaminiams pakuoti, vežti ir parduoti, jis taip pat turi dekoratyvinę vertę, kaip apibrėžta SS paaiškinimų 4819 pozicijos paaiškinimų A dalies pirmoje pastraipoje. Vežami kosmetikos gaminiai laikosi įdėkle, o per permatomą dėžutės dangtelio langelį jie eksponuojami pardavimo tikslais.
                        Esminį gaminio požymį nulemia kartono dėžutė, o ne plastikinis įdėklas, kuris skirtas tik kosmetikos gaminiams prilaikyti.
                        Todėl gaminys laikytinas kita pakavimo talpykla ir jam priskirtinas KN kodas 4819 50 00 .
                     
                  
               
            
               (*1)  Paveikslas pateikiamas tik dėl informacijos.